钦定古今图书集成/历象汇编/岁功典/第102卷 > 《史记》 > 律书
## 钦定古今图书集成/历象汇编/岁功典/第102卷 > 《史记》 > 律书

《书》曰：“七正二十八舍律历，天所以通五行八正之气，
天所以成孰万物也。舍者，日月所舍；舍者，舒气也。不
周风居西北，主杀生；东壁居不周风东，主辟生气，而
东之至于营室。营室者，主营胎阳气而产之东至于
危。危，垝也，言阳气之危垝，故曰危。十月也，律中应锺。
应锺者，阳气之应，不用事也。其于十二子为亥。亥者”，
该也。言阳气藏于下，故该也。广莫，风居北方。《广莫》者，
言阳气在下，阴莫阳广大也，故曰“广莫。”东至于虚，虚
者，能实能虚，言阳气冬则宛藏于虚日，冬至则一阴
下藏，一阳上舒，故曰虚。东至于《须女》。言万物变动其
所，阴阳气未相离，尚相如胥也，故曰“须女。”十一月也，
律中黄锺。黄锺者，阳气踵黄泉而出也。其于十二子
为子。子者，滋也；滋者，言万物滋于下也。其于十母为
壬癸。壬之为言任也，言阳气任养万物于下也。癸之
为言揆也，言万物可揆度，故曰“癸。”东至牵牛。牵牛者，
言阳气牵引万物出之也。牛者，冒也，言地虽冻，能冒
而生也。牛者，耕植种万物也。东至于建星，建星者，建
诸生也。十二月律中大吕。大吕者，其于十二子为丑。
丑者，纽也。言阳气在上未降，万物厄纽，未敢出。《条风》
居东北，主出万物。“条”之言条治万物而出之，故曰“条
风。”南至于箕。箕者，言万物根棋，故曰“箕，正月也，律中
《泰簇》。”泰簇者，言万物簇生也，故曰“泰簇。”其于十二子
为寅。寅言万物始生，螾然也，故曰“寅。”南至于尾，言万
物始生如尾也。“南至于心”，言万物始生有华心也。“南
至于房。”房者，言万物门户也，至于门则出矣。明庶，风
居东方。明庶者，明众物尽出也。二月也，律中夹锺。夹
锺者，言阴阳相夹厕也。其于十二子为卯，卯之为言
茂也，言万物茂也。其于十母为《甲乙》。甲者，言万物剖
符甲而出也。乙者，言万物生轧轧也。“南至于氐。”氐者，
言万物皆至也。“南至于亢。”亢者，言万物亢见也。“南至
于角。”角者，言万物皆有枝格如角也。三月也，律中《姑
洗》。姑洗者，言万物洗生，其于十二子为辰。辰者，言万
物之蜄也。清明，风居东南维主风，吹万物而西之轸。
轸者，言万物益大而轸轸然。“西至于翼。”翼者，言万物
皆有羽翼也。四月也，律中中吕。仲吕者，言万物尽旅
而西行也。其于十二子为巳。巳者，言阳气之已尽也。
西至于七星。七星者，阳数成于七，故曰“七星。”西至于
张。张者，言万物皆张也。西至于注。注者，言万物之始
衰，阳气下注，故曰注。五月也，律中蕤宾。蕤宾者，言阴
气幼少，故曰蕤；痿阳不用事，故曰“宾。”景风居南方，景
者，言阳气道竟，故曰景风。其于十二子为午；午者，阴
阳交，故曰午。其于十母为丙丁。丙者，言阳道著明，故
曰丙；丁者，言万物之丁壮也，故曰丁。西至于弧。弧者，
言万物之吴落且就死也。西至于狼。狼者，言万物可
度量，断万物，故曰狼。凉风居西南维，主地。地者，沈夺
万物气也。六月也，律中《林锺》。林锺者，言万物就死，气
林林然。其于十二子为未。未者，言万物皆成，有滋味
也。北至于罚。罚者，言万物气夺，可伐也。北至于参，参
言万物可参也，故曰“参，七月也，律中《夷则》。”《夷则》，言阴
气之贼万物也。其于十二子为申。申者，言阴用事，申
贼万物，故曰申。北至于浊。浊者，触也，言万物皆触死
也，故曰“浊。”北至于留。留者，言阳气之稽留也，故曰“留
八月也，律中南吕。”南吕者，言阳气之旅入藏也。其于
十二子为酉。酉者，万物之老也，故曰酉；阊阖风居西
方。阊者，倡也；阖者，藏也。言阳气道万物，阖黄泉也。其
于十母为庚辛。庚者，言阴气庚万物，故曰庚；辛者，言
万物之辛生，故曰辛。北至于胃。胃者，言阳气就藏，皆
胃胃也。北至于娄。娄者，呼万物且内之也。北至于奎。
奎者，主毒螫杀万物也，奎而藏之。九月也，律中无射。
无射者，阴气盛用事，阳气无馀也，故曰“无射。”其于十
二子为戌。戌者，言万物尽灭，故曰“戌。”